SA man wat vrou probeer vermoor in Britse hof gevonnis   Victoria en Emile Cilliers. Emile Cilliers (38), die Suid-Afrikaner wat ŉ sersant in die Britse weermag was, is in Brittanje tot lewenslange tronkstraf gevonnis nadat hy sy vrou probeer vermoor het. Cilliers is verlede maand skuldig bevind op twee aanklagte van poging tot moord. Die regter het gesê Cilliers is deur seks en geld gemotiveer en dat hy “uitsonderlike gevoelloosheid” getoon het deur sy 42-jarige vrou, Victoria, twee keer te probeer vermoor. Victoria het wonderbaarlik oorleef nadat sy op 5 April 2015 in Wiltshire, Engeland, tydens ŉ valskermsprong 1,2 km ver geval het nadat haar valskerm nie wou oopgaan nie. Sy het onder meer haar been gebreek en rugbeserings opgedoen en was drie weke lank in die hospitaal. Die regter het gesê hoewel Victoria se fisieke beserings genees het, sukkel sy steeds met die sielkundige skade wat Cilliers haar aangerig het. Cilliers se verhoor het in die hof in Winchester plaasgevind en die jurie het bevind Cilliers het sy vrou by twee geleenthede probeer vermoor. Hy het eers doelbewus ŉ gaslekkasie veroorsaak in die huis waar hulle gewoon het. Toe dit nie gewerk het nie, het Cilliers sowat ŉ maand later die onderdele van Victoria se valskermtoerusting verwyder wat tot gevolg gehad het dat haar noodvalskerm nie gewerk het nie. Victoria het tydens onderhoude ná afloop van die vonnis gesê sy kan steeds nie haar man as ŉ moordenaar sien nie. Volgens haar het sy vir hulle twee jong kinders gesê hulle pa is weg vir werk. Sy beplan om hom in die tronk te besoek en te konfronteer oor wat gebeur het. Die regter het gesê Cilliers sal minstens 18 jaar agter tralies moet deurbring. Volgens die staat het Cilliers skuld van £22 000 (ongeveer R366 000) gehad en geglo ŉ lewensversekeringspolis van £120 000 sou in sy guns uitbetaal word as Victoria sou sterf. Tydens die verhoor van ses weke is daar gehoor dat Cilliers buite-egtelike verhoudings gehad het met Stefanie Goller, wat hy op Tinder ontmoet het, asook met sy eksvrou, Carly Cilliers. Hy was ook met verskeie prostitute in verbinding. Cilliers en Victoria is in September 2011 in Kaapstad getroud. Cilliers het in Ermelo grootgeword. Sy ma was ŉ onderwyseres en sy pa ŉ ingenieur. Hy het volgens berigte ook twee kinders by ŉ Suid-Afrikaanse vrou sowel as twee kinders saam met sy eksvrou, Carly. Cilliers het glo ŉ seksverslawing en het by verskeie geleenthede naakfoto’s van homself op webwerwe geplaas en ontmoetings probeer reël met enkelvroue en pare.